CELEX: 32019R0759
Language: bg
Date: 2019-05-13 00:00:00
Title: Регламент (ЕС) 2019/759 на Комисията от 13 май 2019 година за установяване на преходни мерки за прилагането на изискванията във връзка с общественото здраве при вноса на храни, съдържащи както продукти от растителен произход, така и преработени продукти от животински произход (съставни продукти) (Текст от значение за ЕИП.)

14.5.2019   
               
               
                  BG
               
               
                  Официален вестник на Европейския съюз
               
               
                  L 125/11
               
            
         РЕГЛАМЕНТ (ЕС) 2019/759 НА КОМИСИЯТА
         от 13 май 2019 година
         за установяване на преходни мерки за прилагането на изискванията във връзка с общественото здраве при вноса на храни, съдържащи както продукти от растителен произход, така и преработени продукти от животински произход (съставни продукти)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1), и по-специално член 9, първа алинея от него,
         като има предвид, че:
         
                     (1)
                  
                  
                     С Регламент (ЕО) № 853/2004 се предвиждат значителни промени в правилата и процедурите на общественото здраве (безопасност на храните), които трябва да бъдат спазвани от стопанските субекти в областта на храните. По-специално в него се определят някои условия за вноса в Съюза на храни, съдържащи както продукти от растителен произход, така и преработени продукти от животински произход (съставни продукти).
                  
               
                     (2)
                  
                  
                     С Регламент (ЕС) 2017/185 на Комисията (2) са предвидени преходни мерки за дерогация от посочените правила по отношение на стопански субекти в областта на храните, които внасят храни, съдържащи както продукти от растителен произход, така и преработени продукти от животински произход (съставни продукти), без посочените в член 3, параграфи 1 и 3 от Регламент (ЕС) № 28/2012 на Комисията (3), за които условията, свързани с общественото здраве при вноса на храни в Съюза, все още не са установени на равнището на Съюза. Тази дерогация се прилага до 31 декември 2020 г.
                  
               
                     (3)
                  
                  
                     С Регламент (ЕС) 2016/429 на Европейския парламент и на Съвета („Закон за здравеопазването на животните“) (4) се установяват правила за превенция и контрол на болестите по животните, които се предават на животни или на хора. Той се прилага по отношение на продукти от животински произход и следователно по отношение на съставни продукти съгласно определението им в член 2, буква а) от Решение 2007/275/ЕО на Комисията (5). След като започне да се прилага, регламентът ще определи изисквания за влизането в Съюза на животни, зародишни продукти и продукти от животински произход от трети държави и територии. Регламентът се прилага от 21 април 2021 г.
                  
               
                     (4)
                  
                  
                     За да се гарантира правната сигурност и последователността и да се улеснят стопанските субекти и компетентните органи при прехода им към новите правила, необходимо е да се въведе единна дата на прилагане на новите условия на внос на съставни продукти, попадащи в приложното поле на член 6, параграф 4 от Регламент (ЕО) № 853/2004. Поради това срокът на тези преходни мерки се удължава до 20 април 2021 г.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Предмет
            С настоящия регламент се определят преходни мерки за прилагането на някои разпоредби от Регламент (ЕО) № 853/2004 за преходен период от 1 януари 2021 г. до 20 април 2021 г.
         
         
            Член 2
            Определения
            За целите на настоящия регламент „съставен продукт“ е съставен продукт съгласно определението в член 2, буква а) от Решение 2007/275/ЕО.
         
         
            Член 3
            Дерогация относно изискванията във връзка с общественото здраве при внос на храни, съдържащи както продукти от растителен произход, така и преработени продукти от животински произход
            Чрез дерогация от член 6, параграф 4 от Регламент (ЕО) № 853/2004 стопанските субекти в областта на храните, извършващи внос на храни, които съдържат както продукти от растителен произход, така и преработени продукти от животински произход, без посочените в член 3, параграфи 1 и 3 от Регламент (ЕС) № 28/2012, са освободени от изискванията, предвидени в член 6, параграф 4 от Регламент (ЕО) № 853/2004.
            При вноса на такива продукти се спазват изискванията за внос, свързани с общественото здраве, в държавата членка на внос.
         
         
            Член 4
            Влизане в сила и прилагане
            Настоящият регламент влиза в сила на третия ден след деня на публикуването му в Официален вестник на Европейския съюз.
            
            Той се прилага от 1 януари 2021 г. до 20 април 2021 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 май 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 139, 30.4.2004 г., стр. 55.
         
            (2)  Регламент (ЕС) 2017/185 на Комисията от 2 февруари 2017 г. за определяне на преходни мерки за прилагането на някои разпоредби от регламенти (ЕО) № 853/2004 и (ЕО) № 854/2004 на Европейския парламент и на Съвета (ОВ L 29, 3.2.2017 г., стр. 21).
         
            (3)  Регламент (ЕС) № 28/2012 на Комисията от 11 януари 2012 г. за установяване на приложимите изисквания при сертифициране на определени съставни продукти във връзка с вноса и транзитното им преминаване през територията на Съюза и за изменение на Решение 2007/275/ЕО и Регламент (ЕО) № 1162/2009 (ОВ L 12, 14.1.2012 г., стр. 1).
         
            (4)  Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (ОВ L 84, 31.3.2016 г., стр. 1).
         
            (5)  Решение 2007/275/ЕО на Комисията от 17 април 2007 г. относно списъците с животни и продукти, които подлежат на проверка в граничните инспекционни пунктове съгласно Директиви 91/496/ЕИО и 97/78/ЕО на Съвета (ОВ L 116, 4.5.2007 г., стр. 9).